《宴诸年丈鸡鸣寺松岛》
明代·梁维栋

把酒看花倚翠微，流莺声彻柳依依。座间云过青留榻，石上苔生紫湿衣。

聚久肯忘怀落月，兴长犹自怨斜晖。老僧忽起钟声入，远至松林送客归。

作者简介：梁维栋，字完太。恩平人。明神宗万历三十一年（一六〇三）贡生，后任陕西同州州同，两视州篆，政绩大著。将不次擢，遽谢病归。寻幽山水间，吟咏自适，以寿终。有《水阁诗钞》。民国《恩平县志》卷一九有传。